– Han blir Van Gaals neste kjøp
Det skriver den anerkjente, britiske avisen The Times søndag. Ifølge avisen skal Manchester United ha lagt 18 millioner pund - om lag 205 millioner kroner - på bordet for den engelske landslagsspilleren. 24-årige Clyne har en kontrakt som går ut sommeren 2016, og Southampton skal være villig til å selge for å sitte igjen med penger for høyrebacken. Ifølge The Times skal United og Southampton ha kommet langt i forhandlingene, og mye tyder på at Clyne følger i Luke Shaws fotspor. Shaw signerte for United i fjor sommer og ble den gang Louis van Gaals andre signering som United-sjef. Om The Times får rett i at Clyne bytter ut Saint Mary's Stadium med Old Trafford, blir Clyne van Gaals andre signering på kort tid. For tre dager siden ble det bekreftet at stjerneskuddet Memphis Depay forlater PSV Eindhoven til fordel for United for en overgangssum på minst 250 millioner kroner. Ifølge BBC kan den overgangen avhengig av klausuler koste United opp mot 335 millioner kroner. Med en mulig Clyne-avtale på trappene ser kjøpefesten på Old Trafford ut til å fortsette. I tillegg til nevnte Shaw hentet klubben også Ander Herrera, Daley Blind, Marcos Rojo, Angel Di Maria og Radamel Falcao (på lån) forrige sommer til en samlet sum på over 1,5 milliarder kroner. Clyne, som har imponert for et høytflygende Southampton de siste to sesongene og som fikk landslagsdebuten mot Slovenia i november i fjor, får trolig følge av flere stjerner inn stadionportene på Old Trafford denne sommeren. En rekke aviser har meldt at van Gaal vil få 1,5 milliarder kroner å handle for også i år. The Times mener å vite at United blant annet skal ha kommet langt i forhandlingene med Borussia Dortmund om en overgang for midtbanespilleren Ilkay Gündogan. Andre spillere som linkes til klubben er Gündogans lagkamerat Mats Hummels (midtstopper) og Real Madrid-stjernen Gareth Bale. Manchester United tok et langt steg mot deltagelse i neste sesongs Champions League ved å slå Crystal Palace 2-1 lørdag. Seieren betyr at United kun trenger to poeng på sine siste to kamper mot Arsenal (hjemme) og Hull (borte) for å være sikret den viktige fjerdeplassen i Premier League, så sant Liverpool vinner sine tre resterende kamper.
Manchester United skal ha kommet langt i forhandlingene med Southampton om en overgang for den engelske høyrebacken Nathaniel Clyne (24).